L 174/40
RO
Jurnalul Oficial al Uniunii Europene
7.7.2023
5.2.
Taxonomia ca instrument de tranziție
Prin definirea activităților economice, și nu a întreprinderilor, durabile din punctul de vedere al mediului taxonomia le permite întreprinderilor să facă tranziția prin creșterea treptată a cotei lor de activități durabile din punctul de vedere al mediului.
Figura 5 ilustrează modul în care o întreprindere poate realiza o tranziție treptată a activităților sale, în cazul respectiv activități desfășurate în fabrici, și poate investi în modernizările acestora pentru a crește ponderea activităților verzi în viitor.
Planurile de tranziție în funcție de activitate pot constitui partea principală a unei strategii de tranziție la nivel de entitate.
5.3.
Opțiuni de utilizare a taxonomiei pentru a specifica nevoile de finanțare a tranziției
Întreprinderile pot utiliza taxonomia pentru a defini nevoile lor de finanțare a tranziției la nivel de activitate.
Taxonomia nu prevede calendarul până la care o întreprindere ar trebui să își alinieze activitățile la oricare dintre criteriile sale.
În schimb, aceasta le oferă actorilor de pe piață flexibilitatea necesară pentru a utiliza calendare proprii ale traiectoriilor lor de tranziție, bazate pe date științifice.
Întreprinderile pot face trimitere la criteriile taxonomiei atunci când stabilesc obiectivele lor climatice și de mediu și, dacă obiectivele respective sunt aliniate la procesul de tranziție, iar realizarea lor este credibilă, pot obține finanțare a tranziției în vederea punerii lor în aplicare.
Figura 6 ilustrează modul în care poate fi utilizată taxonomia în acest scop, oferind opțiuni care pot fi avute în vedere în ordinea dată, luând în considerare mai întâi fezabilitatea opțiunilor mai ambițioase.